Հիմնավորում

«Հայաստանի Հանրապետության հարկային օրենսգրքում փոփոխություններ և լրացումներ և 2018 թվականի հունիսի 21-ի «Հայաստանի Հան­րա­պետու­թյան հարկային օրենսգրքում փոփոխություններ և լրացումներ կատարելու և 2017 թվա­կանի դեկտեմբերի 21-ի «Հայաստանի Հանրապետության հարկային օրենսգրքում փոփո­խու­թյուն­ներ և լրացումներ կատարելու մասին» ՀՕ-266-Ն օրենքում փոփոխություններ և լրացում­ներ կատարելու մասին» ՀՕ-338-Ն օրենքում փոփոխություններ կատարելու մասին»

ՀՀ օրենքի նախագծի և հարակից օրենքների նախագծերի փաթեթի ընդունման

1. **Իրավական ակտի անհրաժեշտությունը (նպատակը).** Նախագծերի փաթեթի հիմ­­նական նպատակներն են ազգա­յին տնտե­սու­թյան մրցու­նա­կու­թյան և ներդրումային գրավ­չության բարձ­րաց­ման համար հարկային բեռի վերաբաշխմանն ուղղված փոփոխու­թյուն­ների իրա­կա­նա­ցումը, միկրոձեռնարկատիրության հարկման արտոնյալ համա­կարգի կատարելագործումն ու կիրառության շրջանակի ընդլայնումը, ինչպես նաև գործու­նեու­թյան առանձին ոլորտներում առկա՝ հարկային համակարգին առնչվող խնդիրների լուծումը:
2. **Կարգավորման հարաբերությունների ներկա վիճակը և առկա խնդիրները.**

Սույն փաստաթղթին կից ներկայացված՝ ՀՀ ֆինանսների նախարարության կողմից կատարված ուսումնասիրությունների ու վերլուծությունների արդյունքները ցույց են տալիս, որ տնտեսության արտահանելի հատվածում շահութաբերությունն էականորեն զիջում է ոչ արտահանելի հատվածի շահութաբերությանը: Բացի այդ, ուսումնասիրու­թյուն­ները ցույց են տալիս, որ տնտեսության ոչ արտահանելի ճյուղերում կատարվող ներ­դրում­ները մի քանի անգամ գերազանցում են տնտեսության արտահանելի ճյուղերում կատարվող ներ­դրում­ներին: Այս իրավիճակը գնահատվել է որպես խնդրահարույց՝ հաշվի առնելով այն, որ տնտեսության երկարաժամկետ զարգացման ու տնտեսական աճի ապահովման հեռա­նկար­ները պետք է կապվեն ոչ թե երկրի ներքին սպառմանը կողմնորոշված ճյուղերի, այլ արտա­հանմանը կողմնորոշված ճյուղերի զարգացման հետ: Այս առումով, ուղղակի հար­կերի գծով բեռի նվազեցումը նպատակ ունի նպաստել արտահանմանը կողմնորոշված արտադ­րությունների զարգացմանը, միջազգային շուկաներում տեղական ապրանքների մրցու­նակության բարձրացմանը: Միևնույն ժամանակ, ուղղակի հարկերի գծով բեռի նվա­զե­ցումը կնպաստի ազգային տնտեսության ներդրումային գրավչության բարձրացմանը: Մյուս կողմից, հաշվի առնելով այն, որ ուղղակի հարկերի գծով բեռի նվազեցումն անխու­սա­փելիորեն հանգեցնելու է հարկային եկամուտների կորստի, նախագծերի փաթեթով առա­ջարկվում է որոշակիորեն բարձրացնել մի շարք ապրանքատեսակների համար սահ­ման­ված ակցիզային հարկի դրույքաչափերը և գործունեության մի շարք տեսակներով զբաղ­վելու համար անհրաժեշտ լիցենզիաների գծով նախատեսված պետական տուրքի դրույ­քաչափերը:

Միևնույն ժամանակ, ստորև ներկայացված են նախագծերի փաթեթի կարգավորման առարկա համարվող առանձին խնդիրներին և դրանց մասով առաջարկվող լուծումներին վերաբերող մանրամասները:

1. ՀՀ հարկային օրենսգրքի համաձայն՝ 2019 թվականի հունվարի 1-ից ԱԱՀ-ի շեմը տարեկան կտրվածքով 115 միլիոն դրամից նվազել է մինչև 58.35 միլիոն դրամ: Խնդիրը կայանում է նրանում, որ շեմի իջեցումը գնահատվում է որպես փոքր և միջին ձեռ­նար­կա­տի­րության հարկային միջավայրի վատթարացում: Մասնավորապես, այս փոփոխության արդ­յունքում, այլ հավասար պայմաններում, շուրջ 2800 տնտեսավարող սուբյեկտներ շրջա­նառության հարկի համակարգից կտեղափոխվեն հարկման ընդհանուր համակարգ, որի պարագայում հարկային բեռը էականորեն ավելի բարձր է, քան շրջանառության հարկի համա­կարգի հարկային բեռն է:
2. Ներկայումս գործող հարկային օրենսդրությամբ սահմանված են հարկման հետև­յալ այլընտ­րան­­քային համակարգերը.
3. ինքնազբաղված անձանց հարկման համակարգ, որի շրջանակներում տարեկան մինչև 9 մլն. դրամ շրջանառություն ունեցող՝ գործունեության որոշ տեսակներով զբաղվող հարկ վճա­րող­­ներն ամբողջությամբ ազատված են հարկերից (բացառությամբ ներմուծման հար­­կերի),
4. ընտանեկանձեռնարկատիրության հարկման համակարգ, որի շրջանակներում տարե­կան մինչև 18 մլն. դրամ շրջանառություն ունեցող և միայն ընտանիքի անդամների միջո­ցով գոր­ծու­նեու­թյուն իրականացնող հարկ վճարողներն ամբողջությամբ ազատված են հարկերից (բացա­ռու­թյամբ ներմուծման հարկերի),
5. արտոնագրային հարկի համակարգ, որի շրջանակներում գործունեության որոշ տեսակ­­­ներով զբաղվող հարկ վճարողներն, առանց շրջանառության սահմանափակման, վճա­­­րում են արտոնագրային հարկ հաստատուն գումար,
6. շրջանառության հարկով հարկման համակարգ, որի շրջանակներում տարեկան մինչև 58.35 մլն. դրամ շրջանառություն ունեցող հարկ վճարողները վճարում են շրջա­նա­ռու­թյան հարկ:

Խնդիրը կայանում է նրանում, որ հարկման տարբեր համակարգերի կիրառության նախորդ տարիների, ինչպես նաև միջազգային փորձի ուսումնասիրության արդյունքները ցույց են տալիս, որ հարկման համա­կար­գերի բազմազանությունն անխուսափելիորեն հան­­­գեց­նում է մի շարք բացասական երևույթ­ների, որոնցից են, մասնավորապես՝

1. հարկային օրենսդրության բարդությունը, հետևաբար նաև՝ հարկ վճարողների մոտ վար­վող հարկային հաշվառման հետ կապված դժվարությունները,
2. օրենսդրական երկիմաստությունները, տարընկալումները, անորոշություններն ու հակա­­­սությունները, որոնք մի կողմից հարկ վճարողներին դարձնում են խոցելի, մյուս կող­­մից կոռուպցիոն ռիսկեր են ստեղծում հարկ վճարողների և հարկային մարմինների փոխ­­հա­րա­բերություններում,
3. հարկային վարչարարության հետ կապված դժվարությունները, հետևաբար նաև՝ հար­կային վարչարարության արդ­­յու­­նավետության ցածր մակարդակը։
4. Ներկայումս գործում են եկամտային հարկի եռաստիճան՝ 23, 28 և 36 տոկոս դրույ­­­քա­չա­փեր: Խնդիրը կայանում է նրանում, որ Հայաստանի Հանրա­պե­տու­թյու­նում եկա­մտային հարկի արդյունավետ դրույքաչափը, որը կազմում է շուրջ 25.1-25.2 տոկոս, բավա­կան բարձր է, ինչը բացասական ազդեցություն է ունենում ինչպես ազգային տնտե­սու­թյան մրցունակության, արտահանման ծավալների ու տնտեսական աճի ցուցանիշների բարե­լավ­ման, այն­պես էլ աղքա­տու­թյան մակարդակի կրճատ­ման վրա: Ավելին, եկա­մտա­յին հարկի գծով բարձր հարկային բեռը հանգեցնում է եկա­մուտ­ների իրական մեծու­թյուն­ների թերհայտարարագրման, քանի որ տնտեսապես ավելի ձեռնտու է վճարել շահու­թա­հարկ և շահաբաժնի հարկ, քան եկամտային հարկ՝ ավելի բարձր դրույքաճափերով։ Արդ­յուն­քում, թեև եկամտային հարկի համակարգը անվա­նա­կան առումով պրոգրեսիվ բնույթ ունի, իրա­կա­նում հարկման համակարգը չի բնու­թա­գր­վում ընդգծված պրոգրեսի­վու­թյամբ, քանի որ հայ­տարարագրվող եկամուտների հիմ­նա­կան մասը կենտրոնացված է ցածր եկամտային խմբում: Մասնավորապես, դիտար­կում­ները ցույց են տալիս, որ շուրջ 610 հազար վարձու աշխատողների շուրջ 65 տոկոսի մասով հայտարարագրված ամսա­կան եկամուտը չի գերա­զանցում 150 հազար դրամը, իսկ ամսական 2 միլիոն դրամից ավելի եկամուտ հայ­տա­րարագրվում է վարձու աշխա­տող­ների ընդամենը 0.3 տոկոսի մասով:
5. Ներկայումս Հայաստանի Հանրապետությունում շահութահարկի դրույքաչափը 20 տոկոս է: ԵԱՏՄ անդամ պետություններում, տարածաշրջանում և համադրելի այլ երկր­նե­րում ձեռ­նարկատիրական գործունեության ֆինանսական արդյունքների (շահույթ­ների) հարկ­­­ման փորձի ուսումնասիրության արդյունքները ցույց են տալիս, որ շահութահարկի գծով հար­կային բեռը նույնպես մեր երկրում համեմատաբար բարձր է, ինչը բացասաբար է անդ­րադառնում ազգային տնտեսության ներդրումային գրավ­չության ու երկրում տնտե­սա­­կան ակտիվության մակարդակի վրա: Հարցի էությունը կայա­նում է նրանում, որ ազգա­յին տնտեության ներդրումային գրավչությունը մեծա­պես կախ­ված է ներ­դրումների հետ գնման ժամկետներից, որոնց վրա ուղղակի ազդե­ցություն ունի շահու­թա­հարկի դրույ­քա­չափը: Այս պատ­ճառով Կառավարության ծրագրում ամրա­­գր­վել է ուղղակի հար­կերի գծով հարկային բեռը նվազեցնելու և այն որոշակիորեն անուղ­ղակի հարկերի վրա տեղա­­փո­խելու ծրագ­րային դրույթ, որը նաև համահունչ է հարկ­ման համա­կարգերի՝ աշխար­հում ընթա­ցող փոփո­խու­թյուններին։
6. Գործող օրենսդրության համաձայն՝ օտարերկրյա քաղաքացիները և ոչ ռեզիդենտ կազ­մակերպությունները հայաստանյան աղբյուրներից ստացվող շահաբաժինների մասով եկամտային հարկը վճարում են 10 տոկոս դրույքաչափով, իսկ ՀՀ քաղա­քացի­ները՝ 5 տոկոս դրույքաչափով: Խնդիրը կայանում է նրանում, որ թեև կրկնակի հարկումը բացառող համաձայնագրերով հնարավորություն է տրված նվազեցնել շահաբաժինների հարկման դրույ­քաչափերը, այդուհանդերձ ոչ բոլոր գործընկեր պետությունների հետ ունենք նման համա­ձայնագրեր, ինչի արդյունքում շահաբաժինների հարկման բարձր դրույքաչափերը խոչընդոտում են այդ երկրների ռեզիդենտների կողմից մեր երկրում ներդրումներ կատա­րելու գործընթացին:
7. Գործող օրենսդրության համաձայն՝ կիրառվում են ակցիզային հարկի ինչպես արժե­­քային (տոկոսային), այնպես էլ հաստատուն դրույքաչափեր: Միջազգային փորձի ուսում­նասիրությունը ցույց է տալիս, որ հարկային համակարգերի զարգացմանը զուգա­հեռ, երկրներն աստիճանաբար հրաժարվում են ակցիզային հարկի տոկոսային դրույ­քա­չա­փերի կիրառությունից, քանի որ ապրանքի սպառումն արժեքի հիման վրա անուղղակի հար­կով հարկելու խնդիրն արդեն իսկ լուծվում է ԱԱՀ-ի միջոցով, հետևաբար արժեքային հիմ­քով երկրորդ անուղղակի հարկ կիրառելու անհրաժեշտություն չկա:

Բացի այդ, ակցիզային հարկի գործող համակարգի կիրառությունն ուղեկցվում է որո­շակի խնդիրներով, քանի որ տոկոսային և հաստատուն դրույքաչափերի միաժա­մա­նակյա կիրառությունը՝

1. հանգեցնում է բարձրարժեք և ցածրարժեք կամ ներմուծվող և տեղական արտադ­րու­թյան ապրանք­ների միջև հարկային բեռի անհավասար բաշխման,
2. հարկ վճարողների համար չի ապահովում կանխատեսելի հարկային միջավայր, քանի որ բոլոր այն դեպքերում, երբ արտադրողներն իրենց արտադրանքն իրացնում են դիստրիբյուտորների միջոցով, մշտապես առկա է ռիսկ, որ հարկային հսկողության ընթաց­քում այս մեխանիզմը կարող է որակվել որպես հարկումից խուսափելու հնարա­վո­րու­թյուն: Մյուս կողմից, կան հարկ վճարողներ, որոնք այս ճանապարհով խուսափում են ակցի­զային հարկի գծով հարկային պարտավորություններն ամբողջ ծավալով կատա­րե­լուց,
3. ստեղծում է հարկման անարդարացի պայմաններ, քանի որ տոկոսային դրույքա­չա­փերի կիրառությունը նշանակում է, որ, ըստ էության, ակցիզային հարկով հարկվում է նաև ակցիզային հարկով հարկման ենթակա ապրանքի տարան, պիտակը, խցանը և այլն,
4. բարդացնում է հարկային հաշվառումը և հարկային վարչարարությունը:
5. Ակցիզային հարկի համակարգում առկա հաջորդ խնդիրը պայմանավորված է նրա­նով, որ ակցիզային հարկով հարկվող որոշ ապրանքների համար ակցիզային հարկի դրույ­քա­չափերը վաղուց չեն վերանայվել, մինչդեռ այդ ընթացքում այնպիսի կարևոր գոր­ծոններ, ինչպիսիք են ապրանքների գները կամ հարկման բազաները, էականորեն փոխվել են: Արդյունքում որոշ ապրանքների մասով ներկայումս սահմանված ակցիզային հարկի դրույ­քաչափերը էականորեն զիջում են համադրելի երկրներում կիրառվող դրույ­քա­չա­փե­րին և հնարավորություն չեն տալիս ապահովել ակցիզային հարկով համարժեք հարկում:
6. Ակցիզային հարկի բնագավառում միջազգային փորձի ուսումնասիրությունը ցույց է տալիս, որ շատ երկրներ սկսել են հարկել վնասակար սպառում ենթադրող՝ գազավորված ըմպե­լիքները: Քաղաքականության այս ուղղությունը Հայաս­­տանի Հանրապետությունում իրականացնելու անհրաժեշտությունը նույնպես հասու­նանում է՝ հաշվի առնելով նաև այն, որ սույն նախագծերի փաթեթով առաջարկվող շատ փոփոխություններ ենթադրում են հար­կա­յին եկամուտների կորուստ, և հետևաբար, նմա­նատիպ միջոցառումներով հնարավոր կլինի որոշակիորեն փոխհատուցել պետական բյու­ջեի հարկային եկամուտների կորուստը՝ զուգահեռաբար լուծելով նաև առողջապահական խնդիրներ:
7. Գործունեության մրցակցային պայմաններ ձևավորելու և անորակ խմիչքների դեմ պայքարելու նպատակով ՀՀ հարկային օրենսգրքով օղու և էթիլային սպիրտի մասով սահ­ման­վել են իրացման նվազագույն գներ՝ 1 լիտր 100 տոկոսանոց սպիրտի հաշվով 3500 դրամի չափով: Խնդիրը կայանում է նրանում, որ սահմանված նվազագույն գինը իր առջև դրված խնդիրը լիարժեք չի լուծում, քանի որ դրա սահմանումից անցել է երկար ժամա­նակ, իսկ այդ ընթացքում ապրանքների գները նկատելիորեն բարձրացել են:
8. Գործող օրենսդրության համաձայն՝ խաղային բիզնեսի (շահումով խաղեր, խաղա­տներ, տոտալիզատորներ) հարկումն իրականացվում է հարկման այլընտրանքային համա­­կար­գերի շրջանակներում: Այսինքն, նշված գործունեության տեսակների համար վճար­վող հարկերը որևէ կերպ կախված չեն այս ոլորտում ստեղծվող նոր արժեքի մեծու­թյու­նից: Խնդիրը կայանում է նրանում, որ գործող հարկման համակարգը հնարա­վո­րու­թյուն չի ընձեռում ապահովել խաղային բիզնեսի լիարժեք հարկում, ինչի արդյունքում այս ոլոր­տից հարկային եկամուտներ ապահովելու ներուժը չի օգտագործվում: Մյուս կողմից, թեև խաղա­յին ոլորտում գործունեություն իրականացնելու համար անհրաժեշտ լիցենզիայի մասով սահմանված պետական տուրքի դրույքաչափերը վերջին տարիներին բարձրացվել են, այդուհանդերձ այս ոլորտի հարկային բեռի գնահատումը ցույց է տալիս, որ գործող կարգավորումներով հնարավոր չէ համարժեք հարկում ապահովել:

Մյուս կողմից, անհրաժեշտ է նաև կատարելագործել վիճակախաղերի կազմակերպ­ման շրջանակներում վաճառվող տոմսերի հաշվառման գործիքակազմը:

1. Հաջորդ խնդիրը կայանում է նրանում, որ տնտեսության ֆինանսավարկային ոլոր­տում գործունեություն իրականացնելու համար անհրաժեշտ լիցենզիաների մասով սահ­ման­ված պետական տուրքի դրույքաչափերը բավական երկար ժամանակ չեն վերանայվել, ինչի արդյունքում ներկայումս գործում են այնպիսի դրույքաչափեր, որոնք համարժեք չեն այդ գործունեության տեսակների կարևորությանն ու նշանակությանը: Մյուս կողմից, խնդիրը կայանում է նրանում, որ նախագծերի փաթեթով առաջարկվող՝ ուղղակի հարկերի նվա­զեցման քաղաքականության արդյունքում հարկային տնտեսումներ են ունենալու նաև տնտե­սության ֆինանսավարկային հատվածի կազմակերպությունները, մինչդեռ վերջին­ներս չեն համարվում ուղղակի հարկերի գծով բեռի նվազեցման քաղաքականության շահա­ռուներ, քանի որ այս ոլորտում գործունեության շահութաբերությունն ու աշխա­տա­վար­ձերի մակարդակն էականորեն ավելի բարձր են, քան տնտեսության այլ ոլորտներում, և մյուս կողմից՝ տնտեսության ֆինանսավարկային ոլորտն ուղղակիորեն կողմնորոշված չէ դեպի արտահանմանը:
2. Մյուս խնդիրը կապված է հանրային սննդի ոլորտի հարկման համակարգի հետ: Խնդիրը, մասնավորապես, կայանում է նրանում, որ հանրային սննդի կազմակերպման գործունեությունը 2019 թվականի հուլիսի 1-ից արտոնագրային հարկի համակարգից տեղա­փոխվել է շրջանառության հարկի համակարգ և զուգահեռաբար նախատեսվել է, որ ինչպես 2019 թվականի հունվարի 1-ին, այնպես էլ 2020 թվականի հունվարի 1-ին գոր­ծու­նեու­թյան այս տեսակի մասով սահմանված հարկային բեռը պետք է բարձրանա: Ոլորտի տնտեսավարող սուբյեկտների հետ հանդիպումների և քննարկումների արդյունքները ցույց են տալիս, որ հարկային բեռի բարձրացումը կարող է խոչընդոտել ոլորտի զարգացմանը և նոր ձեռնարկատիրական նախագծերի իրականացմանը:
3. Գործող օրենսդրությամբ ավտոմեքենաների ու անշարժ գույքի առք ու վաճառքով զբաղ­­վող ֆիզիկական անձանց համար սահմանված են եկամտային հարկով հարկման կար­­գավորումներ, որոնք խնդրահարույց են այն առումով, որ ենթադրում են շատ բարձր հար­կային բեռ: Բացի այդ, նշյալ կարգավորման կիրառության պարագայում այս շրջա­նակի ֆիզիկական անձինք կուտակել են բավական մեծ գումարներով հարկային պար­տա­վորություններ, որոնց կատարումն իրատեսական չէ:
4. Հաջորդ խնդիրը վերաբերում է անհատ ձեռ­նար­կա­տեր չհանդիսացող ֆիզիկա­կան անձանց կողմից թեթև մարտատար ավտոմեքենաներով տաքսի ծառայությունների մատուց­մանը: Գործող օրենսդրությամբ նշյալ գործունեության համար սահ­ման­ված է պետա­կան տուրք՝ կախված գործունեության իրականացման վայրից (Երևան քաղա­քում պետա­կան տուրքի դրույքաչափը կազմում է ամսական 12 հազար դրամ, իսկ այլ վայրերում աստիճանաբար նվազում է մինչև 4 հազար դրամ): Խնդիրը կայանում է նրանում, որ առկա սոցիալ-տնտեսական իրավիճակում պետական տուրքի վճարումը մեծ բեռ է դառնում այս շրջանակի անձանց համար:
5. Հաջորդ խնդիրը կայանում է նրանում, որ ՀՀ հարկային օրենսգրքում առա­ջարկ­վող՝ արտոնագրային հարկի համակարգի վերաց­մամբ պայմանավորված՝ անհրաժեշ­տու­թյուն է առաջանում լուծել կազմակերպությունների և անհատ ձեռնարկատերերի կող­մից ավտո­բուսներով, միկրոավտոբուսներով կամ թեթև մարդատար ավտո­մեքե­նա­նե­րով կազ­մա­­կերպ­վող ուղևորափոխադրումների գործունեության հարկման մոդելի ընտրության հարցը՝ հաշվի առնելով այն, որ այս ոլորտների առանձնահատկություններով պայմանա­վոր­ված՝ գործունեության նշված տեսակների հարկումը գործնականում հնարավոր չէ իրա­կա­նացնել հարկման ընդհանուր համակարգում, քանի որ այդ դեպքում էականորեն կբար­դա­նան ինչպես հարկային հաշվառումը, այնպես էլ հարկային վարչարարությունը:
6. ՀՀ հարկային օրենսգրքում առա­ջարկ­վող՝ արտոնագրային հարկի համակարգի վերաց­մամբ պայմանավորված՝ անհրաժեշ­տու­թյուն է առաջանում լուծել նաև ոսկու շուկա­յում գործունեություն իրականացնողների հարկման մոդելի ընտրության հարցը՝ հաշվի առնե­լով այն, որ այս ոլորտը նույնպես առանձնահատուկ է այն իմաստով, որ հումքային խնդիրը շատ հաճախ լուծվում է քաղաքացիներից թանկարժեք մետաղներ և քարեր գնելու միջոցով: Այս դեպքում գործարքները ծանրաբեռնվում են այնպիսի հարկային պար­տա­վո­րու­թյուններով, որոնք համարժեք չեն այս ոլորտներում գործունեություն իրականացնող տնտե­սավարող սուբյեկտների եկամուտներին:
7. Միջազգային բեռնափոխադրման գործունեություն իրականացնող տնտեսավա­րող սուբ­­յեկտ­­ների գործունեությունը հարկման ընդհանուր համակարգ տեղափոխելու արդ­­յուն­քում որոշակի խնդիրներ են առաջացել արտերկրում կատարվող ծախսերի փաս­տա­թղթա­վորման հնարավորությունների հետ կապված: Բացի այդ, 2018 թվականի հուն­վարի 1-ից բարձրացվել են նրանց կողմից վճարվող ճանապարհային հարկի դրույ­քա­չա­փերը, որը նույնպես խնդիրներ է առաջացրել այս խմբի տնտեսավարող սուբյեկտների համար:
8. Օրենքով սահմանված՝ ԱԱՀ-ից ազատմամբ ներմուծվող ապրանքների ցանկում ներառ­ված ապրանքներն առանց ԱԱՀ-ի վճարման ներմուծելու հնարավորություն ունեն ինչ­­պես ԱԱՀ վճարողները, այնպես էլ ԱԱՀ վճարող չհամարվողները: Այն, որ ԱԱՀ վճա­րող­­ները ներդրումային նշանակություն ունեցող ապրանքների ներմուծման փուլում ԱԱՀ չեն վճարում, հիմնավորվում է նրանց շրջանառու ֆինանսական միջոցների համալրման խնդիր­ների լուծման անհրաժեշտությամբ: Բացի այդ, ներմուծման փուլում չվճարված ԱԱՀ-ն վճարվում է հետագա իրացումների փուլում: Արդյունքում երկրի ներսում սպառվող ապրանք­ների համար, միևնույն է, կատարվում է ԱԱՀ-ի վճարում՝ պարզապես տարա­ժամ­կետմամբ: Խնդրահարույց է այն, որ եթե ներմուծողը չի համարվում ԱԱՀ վճարող, ԱԱՀ չի վճարվում ինչպես ներմուծման փուլում, այնպես էլ հետագա իրաց­ման փուլում: Արդյունքում ԱԱՀ վճարող չհամարվողները ստանում են չհիմնավորված մրցակ­ցային առավելու­թյուն­ներ և լրացուցիչ շահագրգռվածություն՝ ամեն գնով իրացման շրջանառությունները թեր­հայ­տարարագրելու և շրջանառության հարկի համակարգում մնալու առումով: Դրանով իսկ խեղաթյուրվում է ներդրումային նշա­նա­կու­թյան ապրանքների շուկան, պետական բյուջեն կորցնում է որոշակի հարկային եկա­մուտ­ներ:
9. Գործող օրենսդրության համաձայն՝ ակցիզային հարկով հարկման ենթակա ապրանք արտադրող կամ ներմուծող տնտեսավարող սուբյեկտները չեն կարող համարվել շրջա­նառության հարկ վճարողներ, իսկ եթե համարվում են այդպիսին, ապա ակցիզային հար­կով հարկման ենթակա ապրանք արտադրելու կամ ներմուծելու պարագայում դադա­րում են համարվել շրջանառության հարկ վճարողներ: Նշվածը բավական խիստ կարգա­վո­րում է այն իմաստով, որ գործնականում շատ հաճախ շրջանառության հարկ վճարող համար­վող տնտեսավարող սուբյեկտները կարիք են ունենում իրենց արտադրա­տնտե­սա­կան գործունեության շրջանակներում, օրինակ, ակցիզային հարկով հարկման ենթակա ապրանք ներմուծելու:

Մյուս կողմից, կան օղու և գինու բազմաթիվ փոքր արտադրություններ, որոնք հնա­րա­վորություն չունեն գործել շրջանառության հարկի համակարգում, ինչը նրանց հնարա­վո­րություն չի ընձեռում գործել օրինական դաշտում և ընդլայնվել: Արդյունքում այս արտադ­­րությունները տարիներ շարունակ մնում են ստվերում և տնայնագործական մակար­դա­կում:

1. Գործող օրենսդրության համաձայն, անհատ ձեռնարկատեր չհանդիսացող ֆիզի­կա­կան անձանցից հողամաս ձեռք բերելու դեպքում հարկային գործակալ համարվող տնտե­­սավարող սուբյեկտները պարտավոր են հողի արժեքից հաշվարկել և վճարել եկա­մտա­յին հարկ 10 տոկոս դրույքաչափով: Խնդիրը կայանում է նրանում, որ որպես հար­կա­յին գործակալ եկամտային հարկ հաշվարկելու և վճարելու պարտավորությունը, ըստ էության, տնտեսավարող սուբյեկտների համար թանկացնում է հողի գինը և նույնպես չի խրախուսում առկա ազատ և չօգտագործվող հողերը ներդրումային նպատակներով օգտա­գոր­ծելուն:
2. Ինչպես մինչև 2018 թվականի հունվարի 1-ը, այնպես էլ դրանից հետո գործող օրենս­­դրությամբ սահմանված է, որ ՀՀ ռեզիդենտ ֆիզիկական անձինք եկամտային հարկ են վճա­րում ինչպես հայաստանյան աղբյուրներից ստացվող, այնպես էլ արտ­երկ­րից ստաց­վող եկա­մուտներից՝ նվազեցնելով արտերկրում վճարված եկամտային հարկը։ Խնդիրը կայա­նում է նրա­նում, որ կան որոշ եկամտատեսակներ (հիմնականում կեն­սա­թո­շակ­ները), որոնք արտերկրում տվյալ երկրի օրենսդրության համա­ձայն ենթակա չեն հարկ­ման, սակայն Հայաստանի Հանրապետությունում ենթակա են հարկման։ Արդ­յուն­քում ստաց­վում է, որ գործող կարգավորումը չի խթանում, որպեսզի սփյուռքի մեր հայ­րե­նա­կիցները վերա­դառնան հայրենիք, բնակություն հաստատեն հայրենիքում, քանի որ այս դեպքում նրանք դառ­նում են ռեզիդենտներ և պետք է սկսեն հարկ վճարել նախ­կի­նում չհարկվող եկա­մուտների համար:
3. Հարկային օրենսգրքի կիրառության նախորդ ժամանակաշրջանի փորձը ցույց է տվել, որ առկա են խնդրահարույց կարգավորումներ, որոնք պարունակում են անորո­շու­թյուն­ներ, երկիմաստություններ կամ անհարկի բարդացնում են օրենսդրությունն ու հար­կա­յին հաշվառումը, հարկ վճարողների համար ստեղծում են անհարմարություններ:
4. **Առկա խնդիրների առաջարկվող լուծումները.** Նախագծերի փաթեթով, մասնա­վո­րապես, առա­ջարկվում է՝
5. ԱԱՀ-ի շեմը վերականգնել մինչև 2019 թվականի հունվարի 1-ը գործող՝ տարեկան կտրվածքով իրացման շրջանառության 115 միլիոն դրամի մակարդակում,
6. 2019 թվականի հունվարի 1-ից ինքնազբաղված անձանց հարկման համակարգի շեմը բարձրացնել 9 միլիոն դրամից 24 միլիոն դրամ, ընտանեկան ձեռնարկատիրության հարկ­ման համակարգի շեմը բարձրացնել 18 միլիոն դրամից 24 միլիոն դրամ
7. 2020 թվականի հունվարի 1-ից էականորեն պարզեցնել փոքր ձեռ­նար­կա­տի­րու­թյան հարկման համակարգը: Մասնավորապես, առաջարկվում է՝

* վերացնել արտոնա­գրա­յին հարկի համակարգը,
* ինքնազբաղված անձանց հարկման համակարգի և ընտա­նե­կան ձեռնարկա­տի­րու­թյան համա­կարգի փոխա­րեն ներդնել մեկ միասնական՝ միկրո­ձեռ­­նար­կատիրության հարկ­­­ման արտոնյալ համակարգ, որի շրջանակներում գործունեություն իրականաց­նող­ներն ազատվելու են բոլոր հիմնական հարկերից: Հարկման այս համա­կար­­գից կարող են օգտ­վել ինչպես իրավա­բա­նա­կան անձինք և անհատ ձեռնարկատերերը, այն­պես էլ անհատ ձեռնարկատեր չհան­դի­սա­ցող ֆիզիկական անձինք, եթե վերջիններիս իրաց­ման շրջա­նառության տարե­կան մեծու­թյունը չի գերազանցում 24 միլիոն դրամը: Առա­ջարկվում է սահմանել նաև, որ անհատ ձեռնարկատեր չհանդիսացող ֆիզիկական անձինք հարկման այս համա­կարգից կարող են օգտվել առանց անհատ ձեռնարկատեր հաշ­­վառ­վելու, եթե զբաղ­վում են Հարկային օրենս­գրքով սահմանվող՝ գործունեության պարզունակ տեսակ­նե­րով: Հարկման համա­կարգի այս վերա­նայումների շրջանակներում նախատես­վում է սահ­մա­նել, որ՝

ա. միկրոձեռնարկատիրության սուբյեկտ չեն կարող համարվել Երևան քաղաքի վար­­­­չա­­­կան սահմաններում, ինչպես նաև Երևան քաղաքի վար­չա­­կան սահ­ման­նե­րից դուրս՝ առևտրի իրականացման վայրերում, առևտրի կենտրոն­նե­րում և տոնա­վա­ճառ­­նե­րում առևտ­­րական (առք ու վաճառքի) գործունեությամբ զբաղվող կազ­­­մա­կեր­պու­թյուն­­ներն ու անհատ ձեռնարկատերերը, ավտոմեքենաների առք ու վաճառքով զբաղվողները (քանի որ նախա­գծով առա­ջարկ­վող մեկ այլ կարգավորմամբ գործունեության այս տեսակի մասով էակա­նորեն իջեց­վում է հարկային բեռը) և համացանցի միջո­­ցով էլեկտրոնային առևտուր իրա­կանացնողները, քանի որ համա­­ցանցի միջոցով առևտրական գործունեության իրա­կա­նացումն, ըստ էության, չի բնու­­թագրվում միկրոձեռնարկատիրության հատկանիշ­նե­րով,

բ. միկրոձեռնարկատիրական սուբյեկտներ չեն կարող համարվել մասնագիտացված ծառայություններ մատուցողները,

գ. միկրոձեռնարկատիրության սուբյեկտներն իրենց գործունեության մեջ, որպես վարձու աշխատող, կարող են ներգրավել ֆիզիկական անձանց (անկախ ընտանիքի անդամ լինելու կամ չլինելու հանգամանքից)՝ առանց թվաքանակի սահ­մա­նա­փա­կում­­ների, որոնց վճարվող եկամուտներից եկամտային հարկը հաշվարկվելու է ամսական հինգ հազար դրամի չափով,

դ. միկրոձեռնարկատիրության սուբյեկտների գործունեության իրականացման վայ­րերի քանակը չի սահմանափակվում,

1. անցում կատարել եկամտային հարկի մեկ միասնական դրույքաչափի՝ 2020 թվա­կա­նի հունվարի 1-ից սահմանելով 23 տոկոս, այնուհետև եկամտային հարկի դրույ­քա­չափը մինչև 2023 թվա­կա­նը աստիճանաբար նվազեցնել 20 տոկոս: Միաժամանակ, առա­ջարկ­վում է եկամտային հարկի դրույքաչափերի և ֆիզիկական անձանց հարկային բեռի նվազեցմանը զուգահեռ աստիճանաբար վերականգնել կուտակային կենսաթոշա­կա­յին հատկացումների մասով պետական բյուջեի և քաղաքացիների մասնակցության հավա­­սա­րու­թյան սկզբունքը,
2. 2020 թվականի հաշվետու տարվա և դրան հաջորդող տարիների համար երկու տոկո­­­սային կետով նվազեցնել շահութահարկի դրույքաչափը և սահմանել 18 տոկոս,
3. օտարերկրյա քաղաքացիների՝ հայաստանյան աղբյուրներից ստացվող շահա­բա­ժին­ները հարկել ոչ թե եկամտային հարկի 10 տոկոս դրույքաչափով, այլ ՀՀ քաղաքա­ցի­ների համար սահմանված նույն՝ 5 տոկոս դրույքաչափով,
4. ոչ ռեզիդենտ կազմակերպությունների՝ հայաստանյան աղբյուրներից ստացվող շահա­բա­ժին­ները հարկել ոչ թե շահութահարկի 10 տոկոս դրույքաչափով, այլ 5 տոկոս դրույքաչափով,
5. 2020 թվականի հունվարի 1-ից վերացնել ակցիզային հարկի տոկոսային դրույքա­չա­փերը և հաստատել նոր դրույքաչափեր՝ հիմնված արդյունավետ դրույքաչափերի հաշ­վար­կային մեծությունների վրա,
6. ներդնել ակցիզային հարկի դրույքաչափերը յուրաքանչյուր տարի ճշգրտելու (4 տոկո­սով բարձրացնելու) համակարգ,
7. 2020 թվականի հունվարի 1-ից բարձրացնել էթիլային սպիրտի, օղու (բացա­ռու­թյամբ պտուղ­նե­րից և հատապտուղներից պատրաստված օղու), գարեջրի և IQOS տեխնո­լո­­գիայի ծխախոտի արտադրանքի մասով ակցիզային հարկի դրույքաչա­փերը,
8. 2020 թվականի հունվարի 1-ից ակցիզային հարկով (1 լիտրի համար՝ 30 դրամ) հար­­կել նաև գազավորված՝ ոչ ալկոհոլային ըմպելիքները (բացառությամբ հանքային ջրերի),
9. բարձրացնել օղու և էթիլային սպիրտի իրացման նվազագույն գները՝ 1 լիտր 100 տոկոսանոց սպիրտի հաշվով 3500 դրամի փոխարեն նախատեսելով 6000 դրամ (0.5 լիտրանոց 1 շշի հաշվով՝ 700 դրամի փոխարեն նախատեսելով 1200 դրամ),
10. 2020 թվականի հունվարի 1-ից վերանայել տոտալիզատորի (այդ թվում՝ ինտեր­նետ տոտալիզատորի), իսկ 2021 թվականի հունվարի 1-ից՝ շահումով խաղերի (այդ թվում՝ ինտեր­­­նետ շահումով խաղերի) կազ­մակերպ­­ման գործունեության հարկման մոտեցում­ները: Մասնավորապես, առաջարկվում է նշյալ գործունեության տեսակների հարկումը կազ­­­­­մակերպել այլ՝ ավելի արդար սկզբունք­­ների հիման վրա՝ հաշվի առնելով ոլորտում ստեղծ­­ված նոր արդյունքի մեծությունը (այսինքն՝ առաջարկվում է գործունեության այս տեսակ­­­ների հարկումն իրականացնել շահութահարկի համակարգում): Առաջարկվում է նաև այս փուլում ձեռնպահ մնալ շահումների հարկումից՝ հաշվի առնելով միջազգային փորձի ուսումնասիրության արդյունքներն ու վարչարարական հնարավոր բարդություն­ները: Զուգահեռաբար, առաջարկվում է ամրագրել, որ Կառավարությունը կարող է սահ­մա­նել վիճակախաղերի տոմսերի հաշվառման համակարգին ներկայացվող պահանջները,
11. 2020 թվականի հունվարի 1-ից էականորեն բարձրացնել խաղային ոլորտում և ֆինան­սա­կան ոլորտում գործունեության մի շարք տեսակներով զբաղվելու համար անհրա­ժեշտ լիցենզիաների համար սահմանված պետական տուրքի դրույքաչափերը: Մասնավո­րա­պես, առաջարկվում է.

ա. 20 տոկոսով ավելացնել խաղային ոլորտում գործունեության բոլոր տեսակների համար (վիճակախաղ, շահումով խաղ, ինտերնետ շահումով խաղ) անհրաժեշտ լիցեն­զիայի տրամադրման համար սահմանված պետական տուրքը,

բ. էականորեն բարձրացնել բանկային և ֆինանսավարկային գործունեության, արտար­­­ժութային գործունեության, արժեթղթերի շրջա­նառու­թյան հետ կապված թվով 15 տեսակի գործունեության համար տրամադրվող լիցենզիայի համար սահմանված պետա­կան տուրքը,

գ. բանկերի, ապահովագրական ընկերությունների, վարկային կազմա­կեր­պու­թյուն­ների և դրամական փոխանցումներ իրականացնող կազմակերպությունների յուրա­քանչ­յուր մասնա­ճյուղի կամ ներկայացուցչության համար սահմանել պետական տուրք՝ կախված գոր­ծունեության տեսակից 50 հազար դրամից մինչև 1 մլն. դրամի չափով,

1. նվազեցնել հանրային սննդի կազմակերպման գործու­նեու­թյամբ զբաղվողների հար­­­կային բեռը՝ այն ամրագրելով 2018 թվականի երկրորդ կիսամյակի համար սահ­ման­ված չափով (իրացման շրջանառության 6 տոկոս՝ հանած ծախ­սերի 3 տոկոս, բայց ոչ պակաս իրացման շրջանառության 4 տոկոսից, 2019 թվականի համար սահմանվել էին համա­պատասխանաբար՝ 8 և 5 տոկոս, իսկ 2020 թվականի համար՝ 10 և 6 տոկոս),
2. վերանայել ավտոմեքենաների առք ու վաճառքով զբաղվողների հարկային բեռը և սահմանել, որ եկամտային հարկը վճար­վում է ավտո­­մե­քե­նայի վաճառքի գնի 1 տոկոսի չափով, բայց ոչ պակաս, քան յուրաքանչյուր ձիաուժի հաշվով 150 դրամ։ Միևնույն ժամա­նակ, առաջարկվում է սահմանել, որ եթե ավտո­մեքենան վաճառ­վում է ձեռքբերումից 365 օր հետո, ապա հարկային պարտավո­րու­թյուն չի առաջանում։ Ընդ որում, առաջարկվում է այս կանոնը կիրառել հետադարձ ուժով՝ 2018 թվականի հուլիսի 1-ից սկսած, որպեսզի անձինք կարողանան մարել նախ­կի­նում կուտակված հարկային պարտավո­րու­թյունները,
3. ֆիզիկական անձանց միջև իրականացվող՝ անշարժ գույքի առք ու վաճառքի գոր­ծարք­ներն ազատել եկամտային հարկով հարկ­ումից,
4. անհատ ձեռնարկատեր չհանդիսացող ֆիզիկական անձանցից հողամաս ձեռք բերելու գործարքների մասով հողամաս ձեռք բերող հարկային գործակալներին ազատել 10 տոկոս դրույքաչափով եկամտային հարկ հաշվարկելու և վճարելու պար­տա­վո­րու­թյու­նից,
5. 2020 թվականի հունվարի 1-ից պետական տուրքից ազատել անհատ ձեռ­նար­կա­տեր չհանդիսացող ֆիզիկական անձանց կողմից թեթև մարտատար ավտոմեքենաներով տաքսի ծառայությունների մատուցումը (ներկայումս նշյալ գործունեության համար սահ­ման­ված է պետական տուրք՝ կախված գործունեության իրականացման վայրից, Երևան քաղա­քում պետական տուրքի դրույքաչափը կազմում է ամսական 12 հազար դրամ, իսկ այլ վայրերում աստիճանաբար նվազում է մինչև 4 հազար դրամ),
6. ՀՀ հարկային օրենսգրքում առաջարկվող՝ արտոնագրային հարկի համակարգի վերաց­մամբ պայմանավորված՝ կազմակերպությունների և անհատ ձեռնարկատերերի կող­մից ավտոբուսներով, միկրոավտոբուսներով կամ թեթև մարդատար ավտո­մեքե­նա­նե­րով կազ­մա­կերպ­վող ուղևորափոխադրումների համար սահմանել պետական տուրք՝ ներ­կա­յումս սահ­մանված արտոնագրային հարկի չափով: Այս փոփոխությունն առաջարկվում է՝ հաշվի առնելով այն, որ գործունեության նշված տեսակների մասով հարկային հաշ­վա­ռումը և վարչարարությունը այլ հարկային համակարգերում կուղեկցվեն որոշակի բարդու­թյուն­ներով,
7. ոսկու շուկայում գործունեություն իրականացնողներին հարկել ընդհանուր սահման­ված կանոններով՝ միաժամանակ ֆիզիկական անձանցից ձեռք բերվող ոսկու և թանկար­ժեք քարերի դիմաց վճարվող եկամուտներն ազատելով եկամտային հարկի 10 տոկոս դրույ­քա­չափով հարկումից,
8. վերացնել Հայաստանի Հանրապետությունում գրանցված բեռնատար ավտոմեքե­նայի մասով սահմանված ճանա­պարհային հարկը և սահ­մանել, որ միջազգային բեռնափո­խա­դրման ծառա­յություն մատուցողների կողմից արտերկրում կատարվող ծախ­սերի փաս­տա­թղթա­վոր­ման նկատ­մամբ պահանջ­ները սահմանում է Կառա­վարությունը,
9. օրենքով սահմանված՝ ԱԱՀ-ից ազատմամբ ներմուծվող ապրանքների ցանկում ներառ­­ված ապրանքներն առանց ԱԱՀ-ի վճարման ներմուծելու հնարավորություն ընձեռել միայն ԱԱՀ վճարողներին, քանի որ այլ հարկ վճարողների նկատմամբ այս արտոնության կիրառությունը ոչ մի տնտեսագիտական հիմնավորում չունի և բացի այդ, հանգեցնում է գործունեության անհավասար պայմանների ձևավորման,
10. ակցիզային հարկով հարկման ենթակա ապրանք արտադրող կամ ներմուծող տնտե­­սավարող սուբյեկտներին նույնպես հնարավորություն ընձեռել գործել ինչպես միկրո­ձեռ­նարկատիրության, այնպես էլ շրջա­նա­ռու­թյան հարկի համակարգերում,
11. ՀՀ հարկային օրենսգրքում ամրագրել, որ ռեզիդենտ ֆիզիկական անձանց՝ արտ­երկ­­րից ստացվող կենսաթոշակները Հայաստանի Հանրապետությունում ենթակա չեն եկա­մտային հար­­կով հարկման,
12. հստակեցնել հարկային օրենսգրքի կիրառության նախորդ ժամանակաշրջանում հայտ­նաբերված խնդրահարույց կարգավորումները, որոնք պարունակում են անորո­շու­թյուն­­ներ, երկիմաստություններ կամ անհարկի բարդացնում են օրենսդրությունն ու հար­կա­­յին հաշվառումը, հարկ վճարողների համար ստեղծում են անհարմարություններ:
13. **Կարգավորման առարկան.** Նախագծերի փաթեթի կարգավորման առարկան գոր­ծունեու­թյան տարբեր տեսակների հարկման հարկային համակարգերն են, հարկման օբյեկտ­ները և դրույքաչափերը:
14. **Նախագծի մշակման գործընթացում ներգրավված ինստիտուտները և անձինք.** Նախագծերի փաթեթը մշակվել է ՀՀ ֆինանսների նախարարության կողմից:
15. **Իրավական ակտի կիրառման դեպքում ակնկալվող արդյունքը.** Նախագծերի փաթեթի ընդուն­­ման արդյունքում ակնկալվում է բարելավել գործարար և ներդրումային միջա­վայրը, բարե­նպաստ պայմաններ ստեղծել միկրո­ձեռ­նար­կատիրության զարգացման համար, բարձրացնել ազգային տնտեսության մրցունակությունը, նպաստել արտահան­մանը կողմնորոշված արտադրությունների զարգացմանը, տնտեսական աճի համար ապա­հովել կայուն նախադրյալներ:

Ակնկալվում է, որ նախագծերի փաթեթի ընդունումը երկարաժամկետ հեռանկարում կհանգեցնի շուրջ 0.8 տոկոսային կետով ավել տնտեսական աճի: Ընդ որում, թեև վերջինս տեղի է ունենում ներդրումների և արտահանման խթանման ճանապարհով, այդուհանդերձ բնակչության կենսամակարդակին առնչվող ցուցանիշները նույնպես բարելավվում են: Մաս­նավորապես, սպառման աճը գնահատվում է 0.3-0.4 տոկոսային կետի չափով, իսկ զբաղվածության աճը՝ շուրջ 0.5 տոկոսային կետի չափով:

Հարկային օրենսդրության առաջարկվող փոփոխություննների ազդեցությունը մակ­րո­տնտե­սական միջավայրի վրա գնահատվել է ընդհանուր հավասարակշռության GIMF մոդե­լով, որի արդյունքները նույնպես ներկայացվում են առանձին փաստաթղթով:

Տեղեկանք

«Հայաստանի Հանրապետության հարկային օրենսգրքում փոփոխություններ և լրացումներ և 2018 թվականի հունիսի 21-ի «Հայաստանի Հան­րա­պետու­թյան հարկային օրենսգրքում փոփոխություններ և լրացումներ կատարելու և 2017 թվա­կանի դեկտեմբերի 21-ի «Հայաստանի Հանրապետության հարկային օրենսգրքում փոփո­խու­թյուն­ներ և լրացումներ կատարելու մասին» ՀՕ-266-Ն օրենքում փոփոխություններ և լրացում­ներ կատարելու մասին» ՀՕ-338-Ն օրենքում փոփոխություններ կատարելու մասին»

ՀՀ օրենքի նախագծի և հարակից օրենքների նախագծերի փաթեթի ընդունման անհրաժեշտության վերաբերյալ

«Հայաստանի Հանրապետության հարկային օրենսգրքում փոփոխություններ և լրա­ցում­ներ և 2018 թվականի հունիսի 21-ի «Հայաստանի Հան­րա­պետու­թյան հարկային օրենս­գրքում փոփոխություններ և լրացումներ կատարելու և 2017 թվա­կանի դեկտեմբերի 21-ի «Հայաստանի Հանրապետության հարկային օրենսգրքում փոփո­խու­թյուն­ներ և լրա­ցում­ներ կատարելու մասին» ՀՕ-266-Ն օրենքում փոփոխություններ և լրացում­ներ կատա­րելու մասին» ՀՕ-338-Ն օրենքում փոփոխություններ կատարելու մասին» ՀՀ օրենքի նախագծի և հարակից օրենքների նախագծերի փաթեթի ընդուն­­ման կապակ­ցու­­թյամբ անհրաժեշտություն կառաջանա փոփոխություններ կատա­րել Կառավարու­թյան մի շարք որոշումներում:

Տեղեկանք

«Հայաստանի Հանրապետության հարկային օրենսգրքում փոփոխություններ և լրացումներ և 2018 թվականի հունիսի 21-ի «Հայաստանի Հան­րա­պետու­թյան հարկային օրենսգրքում փոփոխություններ և լրացումներ կատարելու և 2017 թվա­կանի դեկտեմբերի 21-ի «Հայաստանի Հանրապետության հարկային օրենսգրքում փոփո­խու­թյուն­ներ և լրացումներ կատարելու մասին» ՀՕ-266-Ն օրենքում փոփոխություններ և լրացում­ներ կատարելու մասին» ՀՕ-338-Ն օրենքում փոփոխություններ կատարելու մասին»

ՀՀ օրենքի նախագծի և հարակից օրենքների նախագծերի փաթեթի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման վերաբերյալ

«Հայաստանի Հանրապետության հարկային օրենսգրքում փոփոխություններ և լրա­ցում­ներ և 2018 թվականի հունիսի 21-ի «Հայաստանի Հան­րա­պետու­թյան հարկային օրենս­գրքում փոփոխություններ և լրացումներ կատարելու և 2017 թվա­կանի դեկտեմբերի 21-ի «Հայաստանի Հանրապետության հարկային օրենսգրքում փոփո­խու­թյուն­ներ և լրա­ցում­ներ կատարելու մասին» ՀՕ-266-Ն օրենքում փոփոխություններ և լրացում­ներ կատա­րելու մասին» ՀՕ-338-Ն օրենքում փոփոխություններ կատարելու մասին» ՀՀ օրենքի նախա­գծի և հարակից օրենքների նախագծերի փաթեթի ընդուն­ման կապակ­ցու­թյամբ 2019 թվականի պետա­կան բյուջեի եկամուտները կնվազեն շուրջ 8 մլրդ. դրամի չափով, իսկ ծախ­սերի ավելացում կամ նվազեցում չի նախա­տես­վում: Նախատեսվում է, որ պետա­կան բյուջեի հարկային եկամուտների կորուստը կփոխհատուցվի հարկային վարչարա­րու­թյան արդյունավետության բարձրացման միջոցով: